รัฐกำลังแบกน้ำมันดีเซล เพื่อไม่ให้สินค้าทุกอย่างแพงขึ้น
แนวโน้มราคาน้ำมันดีเซล น่าเป็นห่วงขนาดไหน ? ลงทุนแมนจะเล่าให้ฟัง
11 มิ.ย. 2565

รัฐกำลังแบกน้ำมันดีเซล เพื่อไม่ให้สินค้าทุกอย่างแพงขึ้น /โดย ลงทุนแมน
เมื่อไม่นานมานี้ หลายคนคงเห็นข่าวการปรับขึ้นราคาขายปลีกน้ำมันดีเซล
โดยล่าสุด ราคาขยับมาอยู่ที่ 34 บาทต่อลิตร จากเมื่อต้นปีอยู่ที่ราคา 29 บาทต่อลิตร
แม้ราคาน้ำมันดีเซลแพงขึ้น แต่ราคาดังกล่าวยังมีการอุ้มจากรัฐบาล ผ่านเงินของกองทุนน้ำมันเชื้อเพลิง เพื่อไม่ให้กระทบต่อค่าครองชีพของประชาชนมากไปกว่านี้
อย่างไรก็ตาม การพยุงราคาพลังงานเป็นเวลานาน ย่อมต้องแลกกับต้นทุนอันมหาศาล
แน่นอนว่าประเทศไทยคงไม่สามารถทำแบบนั้นได้ตลอดไป และดูเหมือนว่าเรากำลังเดินมาถึงจุดที่ใกล้จะแบกรับไม่ไหวแล้ว สะท้อนให้เห็นได้จากเงินกองทุนน้ำมันที่ติดลบอยู่ เป็นมูลค่าเกินกว่า 8 หมื่นล้านบาท
แนวโน้มราคาน้ำมันดีเซล น่าเป็นห่วงขนาดไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
น้ำมันดีเซล เป็นน้ำมันสำเร็จรูปที่มีการบริโภคมากที่สุดในประเทศไทย
โดยในปี 2564 มียอดจำหน่าย 23,042 ล้านลิตร คิดเป็นสัดส่วน 47% ของการใช้น้ำมันสำเร็จรูปทั้งหมด
แต่ในปีนี้ สงครามความขัดแย้งระหว่างรัสเซีย-ยูเครน ทำให้หลายประเทศร่วมกันคว่ำบาตร การนำเข้าน้ำมันจากรัสเซีย ซึ่งเป็นผู้ส่งออกน้ำมันรายใหญ่ของโลก จึงส่งผลให้ราคาน้ำมันดิบในตลาดโลก พุ่งขึ้นต่อเนื่อง
เมื่อต้นปี 2565 ราคาน้ำมันดิบดูไบ อยู่ที่ 77 ดอลลาร์สหรัฐต่อบาร์เรล
ปัจจุบัน ราคาน้ำมันดิบดูไบ อยู่ที่ 114 ดอลลาร์สหรัฐต่อบาร์เรล
หรือปรับตัวเพิ่มขึ้นประมาณ 48%
ด้วยเหตุนี้ ราคาขายปลีกน้ำมันในไทย ก็ต้องปรับขึ้นตามไปด้วย 
เพราะเราเป็นผู้นำเข้าน้ำมันสุทธิ โดยส่วนใหญ่ซื้อมาจากกลุ่มประเทศตะวันออกกลาง เลยใช้ราคาน้ำมันดิบดูไบเป็นตัวอ้างอิง
5 ม.ค. 2565 ราคาน้ำมันดีเซล อยู่ที่ 29.04 บาทต่อลิตร
4 มี.ค. 2565 ราคาน้ำมันดีเซล อยู่ที่ 29.94 บาทต่อลิตร
1 พ.ค. 2565 ราคาน้ำมันดีเซล อยู่ที่ 31.94 บาทต่อลิตร
7 มิ.ย. 2565 ราคาน้ำมันดีเซล อยู่ที่ 33.94 บาทต่อลิตร
จะเห็นได้ว่า ราคาน้ำมันดีเซล ปรับตัวเพิ่มขึ้นประมาณ 17% เมื่อเทียบกับเมื่อต้นปี 
ซึ่งยังถือว่าน้อยกว่าความเคลื่อนไหวของราคาตลาดโลกพอสมควร
สาเหตุสำคัญก็เพราะว่า ภายใต้โครงสร้างราคาขายปลีกน้ำมันของประเทศไทย 
รัฐบาลมีการใช้กลไกของ “กองทุนน้ำมันเชื้อเพลิง” ที่จัดตั้งขึ้น
เพื่อคอยรักษาเสถียรภาพระดับราคา ไม่ให้ประชาชนต้องเดือดร้อนมากเกินไป
โดยหลักการคร่าว ๆ คือ กองทุนน้ำมันจะจัดเก็บเงินส่วนเพิ่มตอนช่วงราคาต่ำ เพื่อเอาไว้จ่ายชดเชยให้แก่ผู้ใช้น้ำมันตอนช่วงราคาสูง นั่นเอง
ซึ่งในปัจจุบัน ราคาขายปลีกน้ำมันดีเซล 33.94 บาทต่อลิตร นั้นประกอบไปด้วย
- ราคาน้ำมันสำเร็จรูปจากโรงกลั่น 38.8369 บาท
- ภาษีสรรพสามิต 1.3400 บาท
- ภาษีเทศบาล 0.1340 บาท
- เงินอุดหนุนจากกองทุนน้ำมัน -8.8100 บาท
- เงินเก็บเข้ากองทุนอนุรักษ์พลังงาน 0.0050 บาท
- ภาษีมูลค่าเพิ่มราคาขายส่ง 2.2054 บาท
- ค่าการตลาดของผู้ค้า 0.2137 บาท
- ภาษีมูลค่าเพิ่มค่าการตลาด 0.0150 บาท
เท่ากับว่า ทุกวันนี้ รัฐบาลได้จ่ายเงินให้กองทุนน้ำมัน เพื่อชดเชยราคาน้ำมันดีเซล เกือบ 9 บาทต่อลิตร
ซึ่งหากไม่มีเงินส่วนนี้ ราคาน้ำมันดีเซลคงพุ่งไปถึง 42 ถึง 43 บาทต่อลิตร เลยทีเดียว
แต่คำถามสำคัญคือ กองทุนน้ำมันจะสามารถอุ้มราคาน้ำมันดีเซลต่อไปได้อีกนานแค่ไหน ?
ในระหว่างเดือนมีนาคม-เมษายน ซึ่งเป็นช่วงที่ราคาน้ำมันในตลาดโลกพุ่งสูงขึ้นอย่างรวดเร็ว
รัฐบาลได้มีการตรึงราคาน้ำมันดีเซลไว้ที่ 29.94 บาทต่อลิตร มาโดยตลอด
แต่จากสถานการณ์ความขัดแย้งระหว่างรัสเซีย-ยูเครนที่ยังคงยืดเยื้อ ทำให้กองทุนน้ำมันต้องจ่ายเงินชดเชยจำนวนมหาศาล จนกลายเป็นภาระหนี้สินสะสม และเริ่มมีปัญหาสภาพคล่อง
สถานะของกองทุนน้ำมันเชื้อเพลิง
2 ม.ค. 2565 ติดลบ 5,945 ล้านบาท
6 ก.พ. 2565 ติดลบ 16,052 ล้านบาท
6 มี.ค. 2565 ติดลบ 23,986 ล้านบาท
3 เม.ย. 2565 ติดลบ 42,407 ล้านบาท
1 พ.ค. 2565 ติดลบ 60,993 ล้านบาท
6 มิ.ย. 2565 ติดลบ 86,028 ล้านบาท
หมายความว่า เงินที่กองทุนน้ำมันเก็บสะสมเอาไว้ ได้หมดไปนานแล้วตั้งแต่ต้นปี และที่ผ่านมาต้องกู้ยืมเงินจากรัฐบาลเพิ่มเติม เพื่อช่วยพยุงราคาพลังงานต่อไป
ซึ่งสถานะของกองทุนน้ำมันที่อาจติดลบแตะ 1 แสนล้านบาทในเร็ว ๆ นี้ 
ทำให้ไม่สามารถรับภาระการอุดหนุนได้มากเท่าเดิมอีกต่อไป 
จึงเป็นเหตุให้มีการทยอยปรับขึ้นราคาน้ำมันดีเซล จนมาถึงระดับ 33.94 บาทต่อลิตร
ถ้าถามว่าหลังจากนี้ คนไทยจะต้องใช้น้ำมันราคาแพงขึ้นอีกหรือไม่ ?
ในกรณีที่ราคาน้ำมันในตลาดโลก ยังคงอยู่ในระดับสูงอย่างต่อเนื่อง 
เมื่อกองทุนน้ำมันอุ้มต่อไปไม่ไหว รัฐบาลก็คงต้องปรับลดเงินชดเชย 
ซึ่งมีโอกาสทำให้ราคาน้ำมันดีเซล พุ่งทะลุเกิน 40 บาทต่อลิตรได้ 
รวมทั้งอาจผันผวนตามราคาตลาดโลกมากขึ้นด้วย
ส่วนในกรณีที่ราคาน้ำมันในตลาดโลกเริ่มปรับตัวลดลง ราคาน้ำมันดีเซลในประเทศไทย ก็อาจไม่ได้ลดลงตามทันที
นั่นเพราะ ภาครัฐคงต้องมีการเก็บเงินเข้ากองทุนน้ำมันส่วนหนึ่ง เพื่อนำมาใช้คืนหนี้สินเกือบแสนล้านบาท ในช่วงที่ชดเชยราคาให้ก่อนหน้านี้ ซึ่งไม่น่าหักล้างได้หมดภายในระยะเวลาสั้น ๆ แน่นอน
สรุปแล้ว ไม่ว่าสถานการณ์ราคาน้ำมันในตลาดโลกจะสูงขึ้นหรือต่ำลง 
คนไทยอาจต้องเตรียมใจใช้น้ำมันดีเซลราคาแพงไปอีกระยะหนึ่ง
ซึ่งน้ำมันดีเซล เป็นเชื้อเพลิงหลักที่ใช้กับเครื่องจักรโรงงานในภาคอุตสาหกรรม และใช้เป็นเชื้อเพลิงในภาคการขนส่ง มีผลทำให้ต้นทุนการผลิตสินค้าและการเดินทาง เพิ่มขึ้นอย่างหลีกเลี่ยงไม่ได้
ภาระจึงตกมาอยู่กับประชาชน ที่ต้องเผชิญกับสถานการณ์เงินเฟ้อรุนแรงยิ่งขึ้น 
ซึ่งกระทบต่อค่าครองชีพ และกำลังการจับจ่ายใช้สอยในชีวิตประจำวัน
นอกจากนั้น หากเงินเฟ้อเร่งตัวเร็ว ก็อาจทำให้แบงก์ชาติ ตัดสินใจปรับขึ้นอัตราดอกเบี้ยนโยบาย เพื่อควบคุมไม่ให้มีภาวะร้อนแรง จนเป็นผลเสียต่อเศรษฐกิจ ซึ่งทำให้ทั้งบุคคลทั่วไปและภาคธุรกิจ มีต้นทุนทางการเงินเพิ่มขึ้น
ดังนั้น เมื่อผู้คนมีกำลังซื้อน้อยลง ประกอบกับต้นทุนการกู้ยืมสูงขึ้น 
มันจึงส่งผลต่อความสามารถในการแข่งขัน และการฟื้นตัวของเศรษฐกิจไทยในภาพรวมด้วย
ในอนาคต นี่คงเป็นกรณีศึกษาและความท้าทายของทิศทางนโยบายของภาครัฐ
ว่าหากใช้มาตรการอุดหนุนราคาพลังงานมูลค่ามหาศาลเช่นนี้ อาจช่วยเหลือได้ในระยะสั้น 
แต่ถ้าใช้มาตรการนี้ยาวนานเกินไป ก็อาจเวียนกลับมาเป็นภาระของประชาชนในระยะยาวอยู่ดี
รวมทั้งอาจต้องมีการพิจารณาส่งเสริมการใช้พลังงานอื่น ๆ ในภาคการผลิต 
เพื่อกระจายความเสี่ยง ไม่ว่าจะเป็น ก๊าซธรรมชาติ หรือพลังงานหมุนเวียน และส่งเสริมการใช้รถยนต์ไฟฟ้า ในภาคการขนส่ง ซึ่งเป็นเมกะเทรนด์สำคัญของโลกยุคถัดไป
ทั้งหมดนี้ เป็นสิ่งที่ประชาชนคนไทย คงต้องเตรียมรับมือ
เพราะมีแนวโน้มสูงว่า
เราอาจต้องอยู่กับสถานการณ์น้ำมันและข้าวของแพงแบบนี้ โดยไม่รู้ว่ามันจะสิ้นสุดตรงไหน..  
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-